2023 క్రికెట్ ప్రపంచ కప్

**2023 ఐసిసి పురుషుల క్రికెట్ ప్రపంచ కప్,** క్రికెట్ ప్రపంచ కప్ పోటీల్లో 13వది. ఇది, నాలుగేళ్ళ కోసారి పురుషుల జాతీయ జట్లు పోటీ పడే వన్డే ఇంటర్నేషనల్ (ODI) క్రికెట్ టోర్నమెంటు. దీన్ని అంతర్జాతీయ క్రికెట్ కౌన్సిల్ (ఐసిసి) నిర్వహిస్తుంది. 2023 అక్టోబరు 5 నుండి 2023 నవంబరు 19 వరకు జరిగిన ఈ టోర్నమెంటుకు భారతదేశం ఆతిథ్యం ఇచ్చింది.

ఈ టోర్నమెంటులో 10 జట్లు పోటీపడ్డాయి. 2019 కప్పును గెలుచుకున్న ఇంగ్లాండు డిఫెండింగ్ ఛాంపియన్‌గా ఉంది. 1987, 1996, 2011 లలో ఉపఖండంలోని ఇతర దేశాలతో కలిసి టోర్నమెంట్లను నిర్వహించిన తర్వాత భారతదేశం, తానొక్కటే ఆతిథ్యమిచ్చిన మొదటి పురుషుల క్రికెట్ ప్రపంచ కప్పు ఇది.

2023 నవంబరు 19న నరేంద్ర మోదీ స్టేడియంలో జరిగిన ఫైనల్ మ్యాచ్‌లో ఆస్ట్రేలియా, భారత్‌ను ఓడించి కప్పు గెలుచుకుంది. సెమీఫైనల్స్‌ రెండూ ముంబై లోని వాంఖెడే స్టేడియం లోను, కోల్‌కతా లోని ఈడెన్ గార్డెన్స్ లోనూ జరిగాయి.
## నేపథ్యం
వాస్తవానికి, ఈ టోర్నమెంటును 2023 ఫిబ్రవరి 9 నుండి మార్చి 26 వరకు జరపాలని తొలుత నిర్ణయించారు. అయితే, COVID-19 మహమ్మారి కారణంగా అర్హత పోటీల నిర్వహణకు అంతరాయం ఏర్పడినందున, టోర్నమెంటును 2023 అక్టోబరు-నవంబరు లకు మారుస్తున్నట్లు 2020 జూలైలో ప్రకటించారు. టోర్నమెంటును 2023 అక్టోబరు 5 నుండి నవంబరు 19 వరకు జరపాలని భావిస్తున్నట్లు 2023 మార్చిలో ఇయెస్‌పియెన్‌క్రిక్‌ఇన్ఫో రాసింది. జూన్ 27న ఐసీసీ, టోర్నమెంటు షెడ్యూల్‌ను విడుదల చేసింది.

2023లో పాకిస్థాన్‌లో జరగనున్న ఆసియా కప్‌కు తమ జట్టును పంపేందుకు భారత క్రికెట్ నియంత్రణ మండలి (బీసీసీఐ) నిరాకరించడంతో పాకిస్థాన్ క్రికెట్ బోర్డు (పీసీబీ) ప్రపంచ కప్‌ను బహిష్కరిస్తామని బెదిరించింది. 2023 జూన్ 15న, ఆసియా క్రికెట్ కౌన్సిల్ 2023 ఆసియా కప్‌ను PCB ప్రతిపాదించిన విధంగా హైబ్రిడ్ మోడల్‌లో నిర్వహించనున్నట్లు ప్రకటించింది. అయితే, 2023 ఆసియా కప్ షెడ్యూల్‌ను ప్రకటించకముందే, అహ్మదాబాద్‌లోని నరేంద్ర మోడీ స్టేడియంలో గ్రూప్ లీగ్ మ్యాచ్‌లు ఆడేందుకు తాము ఇష్టపడటం లేదని, అక్కడ నాకౌట్ మ్యాచ్‌లు మాత్రమే ఆడతామని, అది కూడా పాకిస్తాన్ ప్రభుత్వం నుండి అనుమతి ఉంటేనే ఆడతామనీ, పిసిబి మాజీ ఛైర్మన్ నజామ్ సేథీ చెప్పాడు. తమ ఆటలన్నీ బెంగుళూరు, చెన్నై లేదా కోల్‌కతాల్లో జరపాలని కూడా అతను కోరుకున్నాడు. 

## అర్హత

గతంలో లాగానే ఈ టోర్నమెంటులో కూడా పది జట్లు పాల్గొంటాయి. అర్హత పొందే మార్గం 2020–2023 ఐసిసి క్రికెట్ ప్రపంచ కప్ సూపర్ లీగ్ టోర్నమెంట్. 

సూపర్ లీగ్‌లోని పదమూడు మంది పోటీదారులలో అగ్రస్థానంలో నిలిచిన ఏడు జట్లు, ఆతిథ్య దేశం (భారతదేశం) ఈ ప్రపంచ కప్‌కు అర్హత సాధించాయి. ఐదు అసోసియేట్ జట్లతో పాటు మిగిలిన ఐదు జట్లు 2023 క్రికెట్ ప్రపంచ కప్ క్వాలిఫైయర్‌లో ఆడాయి. వీటి నుండి శ్రీలంక, నెదర్లాండ్స్ జట్లు టోర్నమెంటుకు వెళ్ళాయి.

2023 క్రికెట్ ప్రపంచ కప్ క్వాలిఫైయర్ పోటీలో స్కాట్లాండ్‌తో ఓటమి పాలైన తరువాత వెస్టిండీస్‌, ప్రపంచ కప్ టోర్నమెంటుకు అర్హత పొందలేక పోయింది. ఆ జట్టు అర్హత పొందని మొదటి ప్రపంచ కప్ ఇదే.

## వేదికలు
ఈ టోర్నమెంటు భారతదేశంలో, 10 నగరాల్లోని 10 స్టేడియంలలో జరిగింది. 1వ, 2వ సెమీ-ఫైనల్స్‌కు వేదికలు ముంబైలోని వాంఖెడే స్టేడియం, కోల్‌కతాలోని ఈడెన్ గార్డెన్స్ కాగా, ఫైనల్‌ అహ్మదాబాద్‌లోని నరేంద్ర మోదీ స్టేడియంలో జరిగింది.

### ప్రపంచ కప్ స్టేడియాలను అభివృద్ధి చేయడం
ప్రపంచకప్ వేదికల సౌకర్యాలను మెరుగుపరచడానికి బీసీసీఐ, ఒక్కొక్కదానికి ₹ 50 కోట్లు మంజూరు చేస్తుంది. మంజూరుకు ముందే కొన్ని స్టేడియాల్లో అభివృద్ధి పనులు ప్రారంభమయ్యాయి. HPCA స్టేడియంలో, గడ్డి స్థానంలో దిగుమతి చేసుకున్న రైగ్రాస్ - పాస్పలమ్ గడ్డిని పరచడం, మైదానం లోని డ్రైనేజీ సౌకర్యాలను మెరుగుపరచడం, స్టేడియంకు రంగులు వేయడం జరిగింది. వాంఖడే స్టేడియంలో అవుట్‌ఫీల్డ్‌ను తిరిగి పరచారు. LED ఫ్లడ్‌లైట్లు, కార్పొరేట్ బాక్స్‌లు, టాయిలెట్లను మెరుగుపరచారు. మహారాష్ట్ర క్రికెట్ అసోసియేషన్ ప్రెసిడెంట్ రోహిత్ పవార్ మాట్లాడుతూ, దెబ్బతిన్న సీట్లను మార్చి తమ మహారాష్ట్ర క్రికెట్ అసోసియేషన్ స్టేడియంను అభివృద్ధి చేస్తామని, రోడ్లు, పార్కింగ్, టాయిలెట్లను మెరుగుపరుస్తామని, అలాగే స్టేడియంలో మూడు వంతులు భాగానికి కప్పు లేనందున కొన్ని స్టాండ్‌లకు పైకప్పు వేసే విషయమై చర్చిస్తామనీ అన్నాడు. చెన్నైలోని చిదంబరం స్టేడియంలో కొత్త ఫ్లడ్‌లైట్లను అమర్చారు. రెండు ఎర్ర మట్టి వికెట్లు వేసారు. అటల్ బిహారీ వాజ్‌పేయి స్టేడియంలో వికెట్లను మళ్లీ వేసారు. 

## మ్యాచ్ అధికారులు

### అంపైర్లు

**ఆస్ట్రేలియా**
*  పాల్ రీఫెల్
*  రాడ్ టకర్
*  పాల్ విల్సన్
**బంగ్లాదేశ్**
*  షర్ఫుద్దౌలా

**ఇంగ్లాండ్**
*  మైకెల్ గాఫ్
*  రిచర్డ్ ఇల్లింగ్‌వర్త్
*  రిచర్డ్ కెటిల్‌బరో
*  అలెక్స్ వార్ఫ్
**భారతదేశం**
*  నితిన్ మీనన్

**న్యూజీలాండ్**
*  క్రిస్ గఫానీ
*  క్రిస్ బ్రౌన్
**పాకిస్తాన్**
*  అహసాన్ రజా

**దక్షిణాఫ్రికా**
*  మరాయిస్ ఎరాస్మస్
*  అడ్రియన్ హోల్డ్‌స్టాక్
**శ్రీలంక**
*  కుమార్ ధర్మసేన
**వెస్టిండీస్**
*  జోయెల్ విల్సన్

### రిఫరీలు

*  జవగళ్ శ్రీనాథ్
*  జెఫ్ క్రోవ్
*  రిచీ రిచర్డ్‌సన్
*  ఆండీ పైక్రాఫ్ట్

## జట్లు

కప్‌లో పాల్గొనే జట్లన్నీ 15-ఆటగాళ్ళతో కూడిన తమ స్క్వాడ్‌లను సెప్టెంబరు 28 నాటికి ఖరారు చేసి అంతర్జాతీయ క్రికెట్ కౌన్సిల్‌కు ఇవ్వాలి. ఈ తేదీ తర్వాత మార్పులేమైనా చెయ్యాలంటే ఐసిసి ఆమోదం అవసరం.

## బహుమతులు
ప్రపంచ కప్ విజేతకు $ 4 మిలియన్లు, రన్నరప్‌కు $2 మిలియన్లూ బహుమతిగా ఇస్తామని ఐసిసి ప్రకటించింది. సెమీఫైనల్లో ఓడిపోయిన జట్లకు చెరి $8,00,000 లభిస్తాయి. 2019లో ఇచ్చిన బహుమతులు కూడా ఇవే. మొత్తం టోర్నమెంటులో ఇచ్చే బహుమతులన్నిటి మొత్తం విలువ $10 మిలియన్లు. జట్లు, టోర్నమెంటులో చూపిన ఆటను బట్టి కిందివిధంగా బహుమతులందుకుంటాయి:

## సన్నాహక మ్యాచ్‌లు
సన్నాహక మ్యాచ్‌లు 2023 సెప్టెంబరు 29 నుండి అక్టోబరు 3 వరకు హైదరాబాద్‌లోని రాజీవ్ గాంధీ అంతర్జాతీయ క్రికెట్ స్టేడియం, గౌహతిలోని అస్సాం క్రికెట్ అసోసియేషన్ స్టేడియం, తిరువనంతపురంలోని గ్రీన్‌ఫీల్డ్ ఇంటర్నేషనల్ స్టేడియంలలో జరుగుతాయి.  జూన్ 27న భారత వార్మప్ మ్యాచ్‌లను ప్రకటించారు. మొత్తం షెడ్యూల్‌ను ఆగస్టు 23 న ప్రకటించారు. మ్యాచ్‌లను టెలివిజన్‌లో ప్రత్యక్ష ప్రసారం చేయనున్నారు.   భద్రతా కారణాల రీత్యా హైదరాబాదులో జరిగే పాకిస్తాన్, న్యూజీలాండ్‌ల మ్యాచ్‌కు ప్రేక్షకులను అనుమతించ లేదు.

## గ్రూప్ స్థాయి
కప్ ప్రారంభోత్సవం 2023 అక్టోబరు 4 న నరేంద్ర మోడీ స్టేడియంలో జరుగుతుందని తొలుత ప్రకటించారు. అయితే, నిర్వాహకులు ఆ కార్యక్రమాన్ని రద్దు చేసి పది జట్ల కెప్టెన్లతో ఒక మీడియా సమావేశాన్ని ఏర్పాటు చేసారు. ఐసిసి ప్రపంచ కప్ షెడ్యూల్‌ను 2023 జూన్ 27 న ముంబైలో జరిగిన కార్యక్రమంలో ప్రకటించారు. అక్టోబరు 5న జరిగే ప్రపంచ కప్ ప్రారంభ మ్యాచ్‌కి 100 రోజుల కౌంట్‌డౌన్‌తో ఈ ప్రకటన చేసారు.

### పాయింట్ల పట్టిక
గ్రూప్ దశలో ప్రతి జట్టు మిగతా 9 జట్లతో ఒక్కొక్క మ్యాచ్ ఆడుతుంది. మొత్తం 45 మ్యాచ్‌లు. 

### టోర్నమెంటు ప్రస్థానం

### ఫలితాల సారాంశం
అక్టోబరు 5 న అహ్మదాబాదులో నరేంద్ర మోడీ స్టేడియంలో మొదటి మ్యాచ్ జరిగింది. గత ప్రపంచ కప్ ఫైనల్‌లో ఆడిన ఇంగ్లాండ్, న్యూజీలాండ్‌లు తలపడిన ఈ మ్యాచ్‌లో న్యూజీలాండ్ 9 వికెట్లతో గెలిచింది. తొలుత బ్యాటింగు చేసిన ఇంగ్లాండ్ 9 వికెట్లు కోల్పోయి 282 సాధించగా, న్యూజీలాండ్ ఒకే ఒక్క వికెట్‌ కోల్పోయి లక్ష్యాన్ని సాధించింది. డెవన్ కాన్వే, రచిన్ రవీంద్రలు ఇద్దరూ తమ తొలి ప్రపంచ కప్ మ్యాచ్‌లో శతకాలు సాధించి నాటౌట్‌గా నిలిచారు. 273 పరుగుల అజేయమైన భాగస్వామ్యం నెలకొల్పి, 13.4 ఓవర్లు మిగిలి ఉండగానే జట్టుకు గెలుపు సాధించారు.

### పోటీలు
ఐసిసి, 2023 జూన్ 27 న పోటీల వివరాలను విడుదల చేసింది 

## నాకౌట్ దశ
పాకిస్తాన్ సెమీ-ఫైనల్‌కు అర్హత సాధిస్తే, కోల్‌కతాలోని ఈడెన్ గార్డెన్స్‌లో ఆడుతుందని, భారత్ సెమీ-ఫైనల్‌కు అర్హత సాధిస్తే, భారత్ ప్రత్యర్థి పాకిస్థాన్ అయితే తప్ప ముంబైలోని వాంఖడే స్టేడియంలో ఆడుతుందని ఐసిసి పేర్కొంది. భారత పాకిస్తాన్‌లు సెమీ ఫైనల్యుకు వెళ్తే ఆ మ్యాచ్ కోల్‌కతాలోని ఈడెన్ గార్డెన్స్‌లో జరగుతుంది. నాకౌట్ గేమ్‌లకు రిజర్వ్ డే ఉంటుంది. 

### సెమీ ఫైనల్స్

### ఫైనల్

## గణాంకాలు

### అగ్రశ్రేణి బ్యాటర్లు

### అగ్రశ్రేణి బౌలర్లు

## ప్రసారాలు
2023 క్రికెట్ ప్రపంచ కప్ పోటీల అధికారిక ప్రసారకర్త, స్టార్ స్పోర్ట్స్. టోర్నమెంటు పోటీలన్నిటినీ అది భారతదేశంలో ప్రసారం చేస్తుంది. డిస్నీ+ హాట్‌స్టార్ సేవలో వాటిని ఉచితంగా ప్రసారం చేస్తారు. DD స్పోర్ట్స్ భారతదేశం పాల్గొనే పోటీలనూ, నాకౌట్ పోటీలను, ఫైనల్‌నూ ప్రసారం చేస్తుంది. 

## ఇవి కూడా చూడండి
* 1983 క్రికెట్ ప్రపంచ కప్
* క్రికెట్ ప్రపంచ కప్ రికార్డుల జాబితా
* క్రికెట్ ప్రపంచ కప్ సెంచరీల జాబితా
* క్రికెట్ ప్రపంచకప్‌లో భారత జట్టు

## గమనికలు


## మూలాలు


వర్గం:క్రికెట్ ప్రపంచ కప్